ราคาทองปิดร่วง 23 ดอลล์ หลังสหรัฐฯเผยข้อมูลจ้างงานแข็งแกร่ง
สัญญาทองคำตลาดนิวยอร์กปิดร่วงลงเมื่อคืนนี้ (5 ส.ค.) หลังสหรัฐเปิดเผยข้อมูลการจ้างงานที่แข็งแกร่ง ส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย นอกจากนี้ ข้อมูลดังกล่าวยังทำให้เงินดอลลาร์สหรัฐแข็งค่า ซึ่งการแข็งค่าของดอลลาร์จะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจ 
6 ส.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 23 ดอลลาร์ หรือ 1.68% ปิด (5 ส.ค.) ที่ระดับ 1,344.40 ดอลลาร์/ออนซ์, สัญญาโลหะเงินส่งมอบเดือนก.ย. ลดลง 62.6 เซนต์ หรือ 3.06% ปิดที่ 19.817 ดอลลาร์/ออนซ์, สัญญาพลาตินัมส่งมอบเดือนต.ค. ลดลง 13.5 ดอลลาร์ หรือ 1.16% ปิดที่ 1,151.5 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 9.7 ดอลลาร์ หรือ 1.4% ปิดที่ 696.30 ดอลลาร์/ออนซ์
ราคาทองคำได้รับแรงกดดันหลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. สูงกว่าที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 180,000 ตำแหน่งในเดือนก.ค. ขณะที่อัตราการว่างงานทรงตัวที่ระดับ 4.9%
นอกจากนี้ นักลงทุนยังมองว่า การที่ตัวเลขการขาดดุลการค้าของสหรัฐเพิ่มขึ้น 8.7% ในเดือนมิ.ย. สู่ระดับ 4.45 หมื่นล้านดอลลาร์ แสดงให้เห็นว่าอุปสงค์ปรับตัวสูงขึ้น อันเป็นสัญญาณที่บ่งชี้ว่าเศรษฐกิจสหรัฐแข็งแกร่งกว่าเดิม นักลงทุนจึงลดการถือครองทองคำซึ่งเป็นสินทรัพย์ที่ปลอดภัย